google/wiki40b huggingface dataset:
Karianne Stensen Gulliksen

Dansekarriere

Stensen dannet et par med Arve Gulliksen på 1990-tallet, og de to var blant de fremste i norsk amatør- og senere proffdans. Paret nådde som best internasjonalt finalen i EM i sportsdans i 1996, og vant flere NM-gull, blant annet i standarddans i NM i 1993. De holdt på sammen fram til 2001, og sluttet ettersom partneren hennes fikk medisinske problemer.

Personlig

Stensen Gulliksen er datter av verdensmester på skøyter Sten Stensen. Hun giftet seg med sin dansepartner gjennom mange år Arve Gulliksen, og de hadde pr. 2006 ett barn sammen.
I 2007 gjorde hun seg ferdig med profesjonsutdanning i psykologi, og jobbet så som coach ved Norges Idrettsmedisinske Institutt, Hun har også ledet sportsdanserseksjonen i Norges danseforbund. Siden 2015/16 har hun vært leder for Idrettens Karrieresenter, et NISO-støttet ressurssenter for toppidrettsutøvere som vil over i et profesjonelt yrkesliv.
Harry Newbould

Biografi

Harry Newbould var kjent i Midlandsområdet som en habil sprinter, og farten var hans styrke da han spilte høryreving for Derby St Luke. I perioden 1880 til 1883 spilte han for Sheffield Wednesday der han laget fire mål på åtte kamper i FA-cupen.
I 1896 ble han ansatt som sekretærmanager i Derby County, og i 1900 ble han manager. I 1906 forlot Newbould Derby for å bli manager for Manchester City, og han var manager i denne klubben fram til 1912. Senere ble han sekretær i spillerforeningen i England.
Reichskommissariat Ostland

Administrativ og territorial organisering

Reichskommissariat Ostland var oppdelt i fire underlagte regioner/enheter (Generalbezirke), Estland, Lettland, Litauen og Weißruthenien. Disse enhetene ble ledet av en Generalkommissær. De tre baltiske landene var videre inndelt i distrikter (Kreisgebiete) som var gruppert i hoveddistrikt (Hauptgebiete). Weißruthenien (Hviterussland) var derimot bare inndelt i hoveddistrikter. Den lokale administrasjonen av Ostland var ledet av Rikskommissær Hinrich Lohse. Under ham var det et administrativt hierarki bestående av Generalkommissærer, Hauptkommissærer og Gebietskommissærer. Det administrative sentrum var lokalisert i Riga.
De erobrede områdene lenger øst for Ostland var under militær administrasjon. Intensjonen var at disse områdene skulle innlemmes i en fremtidig utvidelse av Ostland. Denne ekspansjonen ville inkorporert Ingria (Ingermanland) og områdene rundt Smolensk, Pskov, og Novgorod. Generalbezirke Estland østlige grense var planlagt utvidet til Leningrad-Novgorod linjen, der Ilmen og Volkhov danner grensen. Mens Latvia skulle utvides til Velikije Luki regionen. Weißruthenien skulle utvides til Smolensk regionen.

Motstandsbevegelser

Tyske og lokale sikkerhetsmyndigheter var ofte opptatt med å bekjempe partisanvirksomheter i Weißruthenien. De merket seg at det var en «smittetsone» med partisanaktiviteter rundt Minsk, Pinsk, Gomel, Brjansk, Smolensk og Vitebsk. Et område som dekker ca mellom 500 og 600 km². Partisan virksomheten var i hovedsak tilknyttet hovedveiene og jernbanene.
Taylor Swift (album)

Taylor Swift er debutalbumet til Taylor Swift, utgitt i 2006 av Big Machine Records. Albumet solgte i løpet av ett år hele 40 000 eksemplarer og fikk 6.-plass på Billboard -lista.
Umoe IKT

Umoe IKT var et norsk IT-konsulentselskap, som navnet sa eid av Umoe. Umoe IKT var en leverandør av IKT-utstyr, drifts-, konsulent- og kommunikasjonstjenester til bedrifter og organisasjoner i offentlig og privat sektor. Umoe IKT AS leverte tjenester innenfor integrasjon av tale-, data og videoløsninger. Umoe IKT ble etablert i 2004 etter oppkjøp av Bravida IKT fra Bravida. Senere har selskapet også kjøpt selskaper som ComputerLand Norge, Bro Consulting, Ulriken Consulting, Voop og iTet.
Umoe IKT ble i 2011 solgt til Atea, men uten datterselskapene Umoe iTet AS og Umoe Consulting AS, samt det tilknyttede selskapet, Making Waves AS, disse ble overført til Umoe AS innen sluttføring av oppkjøpet. iTet er senere solgt tilbake til selskapets ansatte.
Umoe IKT hadde 384 ansatte og kontorer i 16 byer rundt om i landet pr 2010, og oppkjøpet ble gjort med aksjer i Atea tilsvarende verdier for ca. 155 millioner kroner.
Gergő Iváncsik

Klubbkarriere

Iváncsik startet karrieren i Győri ETO FKC, hvor han også hadde sin profesjonelle debut i 1998. Spilleren ble tidlig oppdaget av den ungarske toppklubben MKB Veszprém KC, og han signerte for dem i 2000. Iváncsik, som har vært i klubben siden da, har vunnet en rekke mesterskap og turneringer, blant disse Cupvinnercupen i håndball for 2008.

Landslagskarriere

Iváncsik vant junior-EM i 1999, og ledet laget til en fjerdeplass i junior-VM i 2001. Iváncsik spilte første A-lagskamp mot Østerrike 26. oktober 2000. Iváncsik har deltatt i fem VM-sluttspill (2003, 2007, 2009, 2011 og 2013), samt seks EM-sluttspill (2004, 2006, 2008, 2010, 2012, 2014). Han har også representert Ungarn i de olympiske leker to ganger, i 2004 og 2012, hvor begge endte med en fjerdeplass.

Privat

Gergő Iváncsiks far, Mihály Iváncsik, er en tidligere landslagsspiller i håndball. Iváncsik har også to yngre brødre, Tamás Iváncsik og Ádám Iváncsik som begge er profesjonelle håndballspillere og har spilt landskamper.
Iváncsik er gift og har ett barn.
Tuvalu mo te Atua

«Tuvalu mo te Atua» (Tuvalu for den allmektige) er Tuvalus nasjonalsang. Teksten og melodien er av Afaese Manoa. Den ble tatt i bruk i 1978, da Tuvalu ble selvstendig. Den har både tuvalsk og engelsk tekst.
Stater

Stater (gresk: στατήρ, bokstavelig betydning «vekt») var i antikken en gresk myntenhet som tilsvarte to drakmer (iblant fire etter enkelte kilder). Den ble også kalt «dobbeldrakmer henholdsvis «tetradrakme». Betegnelsen stater blir i dag også benyttet for lignende mynter som imiterte greske statere og preget andre steder i antikkens Europa.
Stateren ble preget i sølv, gull eller en form av legering og hadde forskjellig vekt fra bystat til bystat. Mynten kunne ha forskjellige motiv på fram- og bakside eller i blant stanset slik at samme motiv forekom på begge sidene i lav- respektive høyrelieff.
Zuo Ci

Zuo Ci (左慈) hevdes å være en semi-legendarisk skikkelse fra De tre rikers periode i kinesisk historie. Som beskrevet i romanen Beretningen om de tre kongedømmer var Zuo Ci en Taoist kjent under navnet Master Black Horn eller Mester Svarte Horn som ikke allierte seg med noen. Han holdt utrolige taoist krefter og var kjent for å være psykisk. Han studerte på Emeifjellet i Sichuan hvor han fant Boken om Magi.
Zuo var villig til å gi bøkene sine til Cao Cao av Wei hvis han ble en troende disippel av taoismen. Cao Cao responderte ved å si: «Ofte har jeg reflektert på denne veien og min skjebne, men hva kan jeg gjøre? Det er ingen til å opprettholde regjeringen». Da Zuo Ci foreslo Liu Bei anklaget Cao Cao ham for å være en av agentene til Liu Bei og truet ham. Zuo Ci gjorde åpent narr av Cao Cao i retten og Cao Cao fikk ham arrestert. Soldatene slo Zuo Ci voldsomt, men han falt i en dyp søvn og sov hele natten gjennom. Dette gjorde Cao Cao så sint at han beordret at Zuo skulle være uten mat, men dette gjorde bare Cao Cao enda sintere da Zuo Ci gladelig gikk syv dager uten mat og drikke. Etter dette kunne ikke Cao Cao finne på noe annet å straffe Zuo med. Da Zuo Ci dukket opp på en av Cao Caos banketter, testet Cao Cao ham ved å spørre ham om han kunne få tak i blant annet en drages lever, en peon og abbor fra Song elven. Zuo klarte å skaffe alt sammen, noe som gjorde Cao Cao enda mer mistenksom. Så tilbød Zuo Cao Cao en kopp med vin, som foreslo at Zuo skulle smake først. Zuo tok en stav og delte vinen i to. Så drakk han den ene halvdelen. Cao Cao eksploderte av sinne.
Som resultat av dette beordret Cao Cao at han skulle bli henrettet, men Zuo Ci hadde forsvunnet. Hundre mann som passet til den samme beskrivelsen av Zuo ble funnet, og Cao Cao beordret dem alle til å bli henrettet. Når de alle sammen var blitt henrettet steg det svart røyk opp fra dem som formet seg til et annet bilde av Zuo Ci, som forutså Cao Cao sin død. Denne forutsigelsen fant sted i 220 da Cao Cao døde av en mistenkt hjernesvulst.
Zuo Ci ble lagt til i det populære Beretningen om de tre kongedømmer videospillet Dynasty Warriors 5 grunnet stor etterspørsel, selv om Zuo Ci egentlig ikke tok del i kamp. I spillet blir han framstilt som en gammel mann som bruker en kortstokk og er i stand til å benytte seg av flere elementer som sitt våpen. Han er også statistisk sett den beste figuren i spillet (den andre er Lu Bu, tredje er Ma Chao, fjerde er Guan Yu og femte er Zhou Tai).
Somran

Somran er en innsjø i Botkyrka kommune i Södermanland, Sverige. Innsjøen ligger sør for Länsväg 225, ved avkjøringen til Vretaberg. Innsjøens overflateareal er 0,087 km², og innsjøen ligger 13,9 meter over havet. Innsjøens er svært grunn, bare ca en meter dyp på det dypeste, og den rommer 70 000 m³ vann.
På grunn av tilsig av gjødselholdig vann, er innsjøen en kraftig igjengrodd slettesjø. Innsjøen får tilført vann fra Skälbyån, som fram til 1975 førte med seg vann som har sivet fra søppelfyllingen i Hall. To grøfter forbinder Somran med Malmsjön, men den nordlige grøften er ofte tørrlagt.
Verdens autismedag

Verdens autismedag, offisielt kalt FN-dagen for bevissthet rundt autisme, er en internasjonalt anerkjent FN-dag som markeres 2. april hvert år for å øke bevisstheten rundt autisme og autismespekterdiagnoser. Dagen ble vedtatt i 2007 og markert første gang i 2008. Hvert år markeres dagen i FN sitt hovedkontor i New York, samtidig som FNs medlemsland oppfordres til å gjøre egne tiltak for å øke bevisstheten rundt autisme. Flere foreninger og organisasjoner har også innført egne markeringer den 2. april. Verdens autismedag assosieres av flere med fargen blått og en av de mest kjente markeringene er «Light It Up Blue» kampanjen hvor kjente byggverk lyses opp med blått lys for å markere sin støtte til autismedagen. Eksempler på kjente landemerker som har deltatt i «Light It Up Blue» kampanjen er Giza-pyramiden, Operahuset i Sydney, Empire State Building og Det hvite hus.
Märket

Geografi

Märket ligger nord for Ålands hav og vest for Åland. Skjæret, som er cirka tre hektar stort, er delt mellom Finland og Sverige i to halvdeler med omtrent likt areal. 
Det finske territoriet på Märket tilhører Hammarlands kommun. Den svenske delen ligger på grensen mellom Norrtälje kommun og Östhammars kommun, i Stockholms respektive Uppsala län.
I Södra Kvarken går innløpet til Bottenhavet mellom Märkets fyr og fyret Understen 6,5 nautiske mil vest-sydvest derfra. Avstanden mellom Märket og det ålandske Signilskär i sydøst er 7,5 nautiske mil.

Historie

Märket fyr ble bygget på russisk initiativ i 1885, men lå frem til 1980-tallet på svensk territorium. Fyrtårnet har aldri blitt administrert fra Sverige eller blitt oppfattet som svensk. Den nye grensedragningen som ble ratifisert i 1985 innebar at fyrtårnet og området i dets umiddelbare nærhet ble finsk territorium og et tilsvarende område av den finske delen av skjæret ble svensk. Man ville ikke endre landenes areal eller kystlinje (av hensyn til fiskeriressurser), så grensedragningen ble noe omstendelig.
Det har aldri vært passkontroll eller annen form for grensekontroll på Märket. Fritidsbåter som kommer fra andre land kan være nødt til å anmelde seg i en havn (altså ikke Märket) i henhold til vanlige regler. Betydningen av grensen har variert med årene, men i dag har grensen mindre viktighet, ettersom både både Sverige og Finland er med i EU og dessuten er med i Schengenavtalen.

Radioamatører

Märket er for radioamatører en egen DXCC-enhet (land). Märket eies av den finske staten, men Åland, som er en DXCC-enhet, ligger mellom, derfor regnes den finske siden av øya som et  separat land. Market reef ble godkjent som en egen DXCC-enhet på slutten av i 1960-tallet. Formelt benyttes prefiks OH0 for hele Åland inklusive den østre delen av Märket, men man kan, mot avgift, få en tillatelse til å benytte prefiks OJ0. En av fyrbøterne på øya ble radioamatør i forbindelse med den første DX-ekspedisjonen i 1969. Den svenske siden av øya ble aktivert et par ganger med signalet SI8MI, som forvaltes av Täby Sändareamatörer, TSA.
Thea Klingenberg

Blogger

Thea Klingenberg driver bloggen theaklingenberg.no . Bloggen handler stort sett om hennes liv og rollen som småbarnsmor.
Hun har utenom bloggen en podcast som går under navnet «foreldrerådet»  Her tar hun opp hvordan det er å være foreldre og hvordan man best mulig kan takle denne rollen. Podcasten er stort sett bygget opp ved at hun intervjuer en «ekspert» på et bestemt område som har relevans for dagliglivet i en barnefamilie.
Sjunnen

Sjunnen er et  tettsted i Vetlanda kommune i Jönköpings län i Småland i Sverige. I 2010 hadde tettstedet 422 innbyggere.
Fygle

Fygle er et tettsted utenfor Leknes. Horns slakteri er Lofotens største og mest kjente slakteri og befinner seg nederst i Fygle. Fygle har også to barnehager og en grunnskole.
Alan Kurdî

Biografi

Kurdî ble født i 2013 i Kobanî i Syria. En syrisk journalist har sagt at hans faktiske etternavn er Shenu, siden Kurdî ble brukt i Tyrkia for å markere han og hans families etniske bakgrunn. Etter å ha flyttet mellom byer for å unngå ISIS, flyttet familien hans til Tyrkia og bodde der i tre år. Familien returnerte til Kobanî i begynnelsen av 2015, men dro tilbake igjen til Tyrkia etter at ISIS angrep byen igjen. Etter å ha prøvd å ta med familien til den greske øyen Kos to ganger, prøvde Kurdîs far en tredje gang.
Kurdîs nære familie håpte på å dra til Vancouver i Canada for å gjenforenes med resten av familien siden Kurdîs tante hadde søkt om å få innvandre til Canada, men dette ble avslått av kanadiske myndigheter. Kurdîs far anklaget den kanadiske regjeringen for å ha avslått hans søknad for visum til Canada, og at tragedien ikke ville ha tatt sted hvis han hadde fått visum, selv om ifølge kanadiske myndigheter fullførte han aldri søknaden sin. Det kanadiske parlamentsmedlemmet Fin Donnelly fortalte at han selv håndleverte søknaden til Kurdîs familie, men at den ble avslått i juni 2015.
Påstander på flere nettsteder, blant annet på Reddit, om at Kurdîs lik ble flyttet for at «bildene skulle få en mer slående effekt», skal være usanne.

Reaksjoner

Flere perioder med ett minutts stillhet ble dedikert til Kurdî av flere ikke-statlige organisasjoner. Presidenten i Defend International sa angående Kurdîs død at han ville at det internasjonale samfunn skulle hjelpe flyktninger og beskytte menneskets rettigheter, og at alle skulle dele på ansvaret som kom med det. En radioprogramvert håpet på at denne situasjonen ville inspirere til å skape en verden uten grenser, men en kommentarartikkel gitt ut av Spiegel Online sa at Tyskland trengte å reformere sin flyktningspolitikk, eller kaste den ut av vinduet. Flere kunstnere og poeter har etter Kurdis død, laget verk om ham.
ISIS har innlemmet Kurdîs død inn i sin propaganda, blant annet med bilder med Kurdîs kropp som sier at gud vil straffe de som emigrerer fra ISIS' territorier.
Ida Maria

Biografi

Hun startet sin musikalske utfoldelse ved Kongshaug Musikkgymnas, en internatskole i utkanten av Os kommune, hvor hun utviklet sin interesse for rytmiske vokalsjangre.
Hun var en av vinnerne under Zoom Urørt i 2006 og ble sendt på en påfølgende landsdekkende Zoom-turné våren 2007 og vant Urørt-konkurransen 2007 med sangen «Oh My God». Hun spilte dessuten på by:Larm begge disse årene og spilte på Øyafestivalen og Quartfestivalen i 2007. Under Alarmprisen 2007 i oktober 2007 vant hun Alarmprisen til tross for at hun på det tidspunktet ikke hadde gitt ut noen album. Under by:Larm 2008 i Oslo fikk hun StatoilHydro-stipendet på 800 000, kroner og er ment som en hjelp til artister som ønsker å etablere seg internasjonalt. 
I 2007 og 2008 turnerte Ida Maria og bandet konstant, mest i England, Skottland, Irland og Norge, men også Sverige, Danmark, Tyskland, Nederland, Østerrike, Sveits, Spania, Australia og USA. Av festivaler spilte hun på Reading & Leeds, Glastonbury, Camden Crawl, Quart, Øya, Hove, Hultsfred, Arvika og Emmaboda samt mange flere. 
I 2008 ga hun ut debutalbumet Fortress Round My Heart i Norge og England. For albumet vant hun prisen for årets nykommer og det tilhørende Gramo-stipendet under Spellemannprisen 2008. Den 19. februar 2009 ble hun tildelt gullplate av plateselskapet sitt, Universal Records for Fortress Round My Heart, hadde nådd over 20 000 solgte eksemplarer. Hun knuste deretter gullplaten på scenen rett for øynene til publikum. 
I 2009 turnerte Ida Maria og bandet i USA fra januar til september sammen med skotske Glasvegas samt headline-turneer inkludert opptredener på festivaler som Lollapalooza og Coachella. Hun opptrådte også på den japanske festivalen Fuji Rock og den danske Roskilde-festivalen.
En av sangene hennes, «Keep Me Warm», var med i sesongfinalen til sesong 4 av den amerikanske tv-serien Grey's Anatomy. Denne episoden ble sendt 23. desember 2008 i Norge. 22. april 2009 spilte Ida Maria på det amerikanske talk showet The Tonight Show med Jay Leno.
Ida Maria er den første norske artisten som har en låt med i musikkspillet Rock Band, nemlig «Oh My God». Låten er også med i traileren til i filmen It's Kind of a Funny Story fra 2010. 
I arbeidet med sitt andre album skrev Ida Maria låter sammen med blant andre Desmond Child. Albumet ble skrevet ferdig på Venice Beach og innspilt i Santa Monica, Los Angeles i løpet av våren og sommeren 2010 med produsent og låtskriver. Siden albumet ble spilt inn mens vulkanen Eyjafjallajökull hadde utbrudd, fikk det navnet Katla. Det ble gitt ut i november 2010, og senere nominert nominert til Spellemannprisen 2010 i klassen kvinnelig artist.
«Bad Karma» har blitt brukt i sesong 5, episode 1 i Gossip Girl.
Salhuskvintetten Olkabilamo

Historie

Monrad Holm Johnsen var opprinnelig en bergensgutt fra Sandviken som slo seg ned i Salhus på 30-tallet og ble aktiv både i mannskor og idrettslag. På slutten av 1940-tallet lagde han i forbindelse med en revy en oktett med tre kvinner og fem menn. Senere ble kvintetten oppgradert fra hobbynivå til bortimot deltidsarbeid. Kvinnene ble ikke med videre.
Navnet Salhuskvintetten «Olkabilamo» kommer av navnene til medlemmene Ole Mjelde, Karl Sjursen, Birger Martinussen, Lars Kalvik og Monrad Holm Johnsen – der de to første bokstavene i navnet ble satt sammen til delnavnet «Olkabilamo».
Gjennom hele femti-tallet opptrådte kvintetten løslig, men alltid på den årlige Salhusrevyen. Men i 1962 ble verden snudd opp ned i og med at de framførte en folketone fra Hardanger, «Singel og sand» som Holm Johnsen hadde satt tekst til. Etter at sangen ble send på radio begynte folk å spørre etter de fem karene og ryktet nådde plateselskapet Norsk A/S Philips. Rolv Wesenlund som da var innspillingssjef i selskapet likte det han hørte og dro til Bergen der han gav kvintetten platekontrakt.
Historien forteller videre om fem godt voksne menn som bortimot over natten ble popstjerner. «Singel og sand» solgte mer enn 30 000 eksemplarer og lå 27 uker på VG-listen. Suksessen ble fulgt opp med mer enn 20 singler i løpet av ti år, blant annet «Gryta hennar mor» og «Da ska' bli andre boller når papen kjem heim». «Gryta hennar mor» er nok uten tvil den mest kjente av sangene deres – og platen solgte mer enn 38 000 eksemplarer.
Den siste offisielle opptredenen til gruppen var i oktober 1973 i programmet «Husker du?» med Odd Grythe som programleder. De fem medlemmene kjente at de ikke lenger var unge og spreke nok til å holde frem med å bruke all fritid på en krevende hobby. Samme år hadde gruppen solgt 160 000 plater.
Monrad Holm Johnsen ga ikke opp musikken med dette. Han fortsatte å skrive musikk for Ivar Medaas, Stanley Jacobsen og 3 Busserulls sammen med tekstforfatter Josef G. Larssen.
De stilte sporadisk opp også etter 1973, og den siste gangen var i TV-programmet «Syng med oss» i 1986. Siden den gangen har tre av medlemmene gått bort. I 1997 døde Birger Martinussen, året etter, i 1998 Monrad Holm Johnsen og i 2000, Lars Kalvik. I 2000 utgav plateselskapet Tylden en samleplate med de beste sangene til gruppen.
Horndøgnflue

Voksne (imago)

Kroppen er 7-8 millimeter lang. Framvingene er trekantet og holdes rett opp og ut fra kroppen i hvile, de har få tverr-årer, noe melkeaktig hvite. Den har helt tilbakedannede eller mangler helt bakvinger. Lengst bak på bakkroppen er det tre haletråder (cerci).

Nymfer/larver

Nymfene er mellom 7-8 millimeter lange. Det er flere par trakégjeller (bladgjeller) bakover på siden av bakkroppen, men det ser ut som det bare er ett. Det første paret, nærmest brystet, er trådformet, et avsmalnet filament. Det andre paret er formet som store bladgjeller med en skjoldform, de kan minne om anlegg til vinger. De dekker nesten hele resten av bakkroppen, slik at bare noen bakkroppsledd er synlige. De dekker også de resterende gjelleparene som er små. Bakkroppens sidekant er tagget fordi hvert bakroppsledd har bakoverbuede utstående spisser. Hodet har tre spisse, hornlignenede utvekster, såkalte protuberanser, midt i framkanten (pannen), mellom antennene.

Levevis

Horndøgnflue finnes i og ved innsjøer og elver, vanligvis der det er mudderbunn. Den lever mesteparten av sitt liv som larver eller nymfer. Eggene slippes av hunnen ned på vannoverflaten. De synker straks til bunnen. Nymfene lever nedgravd i bunnmaterialet, i mudder og sand på bunnen. De spiser små partikler av organisk materiale, som alger, planterester  eller råtnende planter. Men også av andre mindre dyr. I Norge har den vanligvis et nymfestadium på 2 år. 
Horndøgnflue tilhører gruppen insekter med ufullstendig forvandling, som betyr at den ikke har et puppestadium mellom nymfestadiet og «Fluestadiet» (imago). Døgnfluenes livssyklus er enestående i dyreriket på grunn et mellomstadie kalt subimago som ingen andre kjente insektsgrupper gjennomgår. Fluefiskere kaller dette stadiet for dun (engelsk).
De voksne kan ikke ta til seg føde eller fuktighet som voksne individer. Hanner lever sjeldent mer enn ett døgn.
Slaget ved Guararapes

Det første slaget

Den 19. april 1648 dro om lag 4500 soldater fra Recife. Målet var å angripe bosetninger i Arraial Novo de Bom Jesus i Pernambuco. Lusobrasilianerne var imidlertid klar over det forestående angrepet. Under ledelse av blant annet João Fernandes Vieira ventet de lusobrasilianske styrker ved Guararapes hvor de utkjempet de nederlandske styrkene, som ble nødt til å trekke seg tilbake. Det er anslått at om lag 1000 nederlendere døde i slaget.

Det andre slaget

Selv om Det nederlandske vestindiske kompani hadde en større og bedre utstyrt styrke led de av moralproblemer da mesteparten av hæren var bygget opp av leiesoldater fra Europa (hovedsakelig fra Tyskland) som ikke hadde noen tilknytning til krigen i Brasil. I motsetning til de europeiske soldatene følte de innfødte samt de lusobrasilianske kolonistene at Brasil var deres hjemland, og krigen var derfor av en patriotisk karakter. Den nederlandske styrken var også uvant med å kjempe i den tette jungelen og de fuktige omgivelsene som de traverserte i sine tykke og fargerike europeiske klær samt tunge metallrustninger. De nederlandske styrkene ved Guararapes var væpnet med lanser, kanoner og et antall forskjellige typer sverd.
Den lusobrasilianske styrken var satt sammen av innfødte, tidligere slaver og kolonister som både kjente og hadde erfaring med å kjempe i det vanskelige brasilianske terrenget. De svekket de nederlandske troppene med muskettild i skjul av trærne og angrep deretter med håndvåpen.
Nederlenderne forventet at fienden skulle benytte de etablerte kystveiene og hadde derfor etablert forsvarslinjer i denne forbindelse. Lusobrasilianerne benyttet derimot en rekke mindre stier og veier for å komme inn i Pernambuco og dukket opp i våtmarka vest for Guararapes-fjellene og flankerte dermed ut nederlenderne. Etter flere timers strid trakk nederlenderne seg tilbake nordover til Recife og etterlot artilleriet på veien. Etter det nederlandske tilbaketoget marsjerte den portugisiske hæren inn i Pernambuco.